  Виталий Пронин "Удмуртиысь суредасьёс" книгаен тодматскон ӝытын.Ижысь Суредаськон искусствоосъя музей, грант утыса, «Художники Удмуртии» книга поттыны быгатӥз. Суредаськон искусствоя справочникъёс Россиысь ӧжытаз гинэ улосвылъёсын вань. Туннэ чебер но зӧк книга поттыны угось трос уксё кулэ. Но Ижысь суредаськон искусствоосъя музей амал шедьтӥз: малпаз «Удмурт калыклэн узырлыкез» проект но утӥз грант. Соя музей быгатӥз аслэсьтыз сайтсэ выльдыны, суредъёсты цифровой форматэ берыктыны, Сарапулын, Якшур-Бӧдьяын но Чайковскийын адӟытонъёс ортчытыны.- Милемлы грант сётӥсьёс шуизы: 8 толэзь куспын книгадэс ӧд вуттэ ке, висъям уксёез берыктоно луоды, - вера музейлэн директорез В. Гартиг. - Озьы 11 ужасьёсмы, шаерчиос, люказы суредасьёслэсь биографиоссэс, дасязы суредъёсты. Книгаез компьютерен радъяз «Удмуртия» книгапоттонни. Дыр ӧжыт вал, зол эн тышкаське, куд-ог янгышъёс книгаын сюро шуыса.Озьы ке но шумпотоно, таӵе книга потӥз шуыса. Угось та выллем берпуметӥез энциклопедической справочник, кытысь шедьтыны луэ Удмуртиысь суредасьёслэсь, скульпторъёслэсь биографиоссэс но ужъёссэс, поттэмын вал 1977-тӥ арын. Нош кӧня суредаськисьёс будӥзы ни со дырысен!- Азьланяз кылдозы ай электронной каталогъёс, Интернет музейёс, - вера история наукаосъя доктор В. Владыкин. - Суредаськон искусство асьме шаерын пыр-поч эскеремын ӧвӧл. Нош «Удмуртиысь суредасьёс» справочник - искусствоез эскеронын нырысетӥ вамыш. Отын люкамын 400 пала ужъёс, 111 суредаськисьёс но скульпторъёс сярысь вакчи биографиос, Удмуртиысь искусстволэн азинскемез сярысь удмурт но ӟуч кылъёсын статьяос.Кызьы вера искусствоосъя доктор Е. Ковычёва, та бордысен ик кутске искусствоез эскерон. Ватса на:- Суредъёсысь адӟыны луэ суредаськисьлэсь творческой сюрессэ, Удмуртилэсь историзэ но. Озьы та энциклопедической книга юрттоз студентъёслы, научной ужен вырись адямиослы.Жаляса верано, «Художники Удмуртии» книгаысь суредасьёслэсь вань ужъёссэс шедьтыны уз луы. Книгае Ижысь суредаськон искусствоосъя музейлэн фондысьтыз суредъёс гинэ пыртэмын. Но искусствоен вырисьёс оско, та уж азьланьтэмын луоз: скульптура, промышленный дизайн но искусствоысь мукет удысъёс но лыдэ басьтытэк уз кыле.Мария Векшина Теги: вылькнига суредаськон  